Chepstow

**Chepstow** (walisisk: *Cas-gwent*) er en by i Monmouthshire i Wales. Den ligger langs grensen mot Gloucestershire i England, ved elven Wye rundt 3,2 kilometer overfor der hvor Wye renner ut sammen med Severn. Den ligger omkring 26 km nordøst for Newport og rundt 180 km vest for London.

Byen hadde en befolkning på rundt 11 934 ved folketellingen i 2021. Byen betjenes av motorveien M48, og tilgjengeligheten til byene Bristol, Newport og Cardiff betyr at den har et stort antall pendlere. Den administreres som en del av Monmouthshire County Council, og er innenfor Monmouthshires parlamentariske valgkrets i Storbritannia og valgkretsen Monmouth-Senedd. Chepstow ligger på den vestlige bredden av Wye, mens tilstøtende landsbyer på den østlige bredden av elven, Tutshill og Sedbury, som ligger i England. Befolkningen i det bebygde området inkludert disse landsbyene var 15 600 i 2021.

## Historie og næringsliv
På en klippe over elven ligger Chepstow Castle, den eldste stående steinfestningen i Storbritannia fra tiden etter romerne. reist av normanneren William FitzOsbern som følge av normannernes erobring av England i 1066 og var den sørligste befestningen på grensen mellom England og Wales. Festningen ble utvidet i senere århundrer før den ble lagt i ruiner etter den engelske borgerkrigen. William FitzOsbern var en av Vilhelm Erobrerens nærmeste allierte og var ansvarlig for forsvaret av området mot waliserne. Det ble oppført en tilsvarende festning i Monmouth lenger nord langs Wye.

Et benediktinerkloster ble også etablert innenfor den befestede byen, som var sentrum for grense eller marshdømmet Striguil. Havnen i Chepstow ble kjent i middelalderen for sin import av vin, og ble også et viktig senter for eksport av tømmer og bark fra nærliggende skogsområder i dalstrøkene Wye Valley og Deanskogen. På slutten av 1700-tallet var byen et fokus for tidlig turisme som en del av «Wye Tour», og nådde sin største popularitet under Napoleonskrigene, da reise (spesielt Grand Tour) til fastlandseuropa ikke var et alternativ. Turistnæringen er fortsatt viktig for området. Andre viktige næringer omfattet skipsbygging – et av de nasjonale skipsverftene fra første verdenskrig ble etablert i byen – og tungteknikk, herunder også prefabrikasjon av broer og vindturbintårn. Chepstow er også kjent for sin veddeløpsbane,  som har vært vertskap for Welsh National hvert år siden 1949.

## Etymologi
Stedsnavnet Chepstow stammer fra angelsaksiske *ceap/chepe stowe*, som betyr «markedsplass» eller «handelssenter.» Ordet «stow» betegner vanligvis et sted av spesiell betydning, og roten *chep* er den samme som i andre stedsnavn som Chipping Sodbury og Cheapside. Navnet er først registrert i 1307, men synes å ha blitt brukt av engelskmennene i tidligere århundrer. Navnet som ble brukt av normannerne for festningen og herredømmet var imidlertid Striguil (i forskjellige stavemåter, som *Estrighoiel*), sannsynligvis avledet fra et walisisk ord *ystraigyl*, som betyr i retningen av «elvesving». Det walisiske navnet *Cas-gwent* refererer til «festningen Gwent». Selve navnet Gwent stammer fra den romerske bosetningen Venta Silurum eller «Silurenes marked» (som henviste til keltiske stammen i sørlige Wales), nå kalt Caerwent, 8 km vest for Chepstow, som hadde vært det romersk-keltiske handelssenteret i sørøst-Wales.

## Bilder

File:St Mary's Priory Church - geograph.org.uk - 1022402.jpg|St Mary's Priory Church, klosterkirke
File:Chepstow, Beaufort Square, May 2011.jpg|Sentrum og Chepstow krigsminnesmerke
File:Continental Market in High Street, Chepstow - geograph.org.uk - 203469.jpg|Kontinentalt marked i High Street
File:Hocker Hill Street, Chepstow - geograph.org.uk - 203416.jpg|Hocker Hill Street, en gammel brosteinsgate i sentrum


## Referanser


## Eksterne lenker
* 
*Chepstow Festival
*Grunnleggende statistikk om byen